Børn og fritidsaktiviteter er to ting, der går hånd i hånd. Derfor har cykelholdet Team Alabu Bolig indsamlet 174.600 kroner, der skal doneres til social udsatte børns fritidsaktiviteter. Det er beboere, ansatte og leverandører fra Alabu Bolig der har cykeltrænet og samtidig indsamlet pengene, der nu doneres til fordel for børn, der risikerer at stå uden for fællesskabet. Formålet er at forbedre børnenes livskvalitet og selvværd. - Nogle familier har enten ikke det økonomiske eller mentale overskud til at sende deres børn til fritidsaktiviteter, og dem vil vi gerne støtte, så børnene kan indgå i relationer med deres jævnaldrende, siger holdkaptajn Susanne Kraglund fra Alabu Bolig. Pengene går til BROEN Aalborg og Fonden Team Alabu Bolig, der får henholdsvis 124.600 kroner og 50.000 kroner. Fonden Team Alabu Bolig har til formål at støtte fritidsaktiviteter for børn af familier, der er beboere hos Alabu Bolig. Her har forældrene mulighed for at søge støtte til betaling af kontingenter og betaling af udstyr, hvis de af en eller anden årsag ikke har overskud til at sende børnene af sted til fritidsaktiviteter. BROEN Aalborg er en lokalafdeling under BROEN Danmark og har til formål at støtte socialt udsatte børn i alderen 6-17 år ved at betale kontingent og udstyr til fritidsaktiviteter. Derved får de på lige fod med andre børn mulighed for at dyrke sport og fritidsinteresser i lokale foreninger og andre kulturelle tilbud. - Vi er utrolig glade for at blive valgt til at modtage donationen, og pengene falder på et tørt sted til de 500 børn, vi støtter i Aalborg-området. BROEN er ikke nogen stor organisation, men en lille forening med 22 lokalafdelinger i Danmark, hvor hver eneste krone går direkte til børnene. For mig er det utroligt meningsfuldt, at kæden ikke er så lang, ved at donationerne kommer fra gode mennesker i Aalborg, og støtten går direkte til børnene lokalt, fortæller Lene Porsborg-Smith, der er en af de frivillige i BROEN Aalborg. Det er fjerde gang, at Team Alabu Bolig indsamler og donerer større pengebeløb til velgørenhed. Sidst var det børneafdelingen på Aalborg Universitetshospital, der fik en donation på 112.000 kroner.

Opsummering:
Cykelholdet Team Alabu Bolig har indsamlet 174.600 kroner, der doneres til social udsatte børn fritidsaktiviteter.